Manden blev indlagt på Sønderborg Sygehus efter et fald i hjemmet, men fik det værre hver gang konen havde været på besøg.

En 65-årig kvinde er ved retten i Sønderborg af et nævningeting blevet kendt skyldig i drabsforsøg på sin 74-årige ægtemand gennem 43 år. Hun er blevet idømt syv års fængsel.

- Jeg er meget tilfreds med resultatet - det lægger i tråd med det, jeg har påstået, oplyser specialanklager ved Syd- og Sønderjyllands Politi, Rikke Brændgaard-Nielsen, til TV 2.

- Det er en usædvanlig sag, og jeg er meget tilfreds med, at det er lykkedes politiet at samle nok beviser til, at vi kunne løfte bevisbyrden.

Fik jordbærgrød og blev bevidstløs

Kvinden blev i december sidste år anholdt og sigtet for flere gange i perioden 29. juli til 7. december at have forsøgt at dræbe sin mand, mens han var indlagt på først Sønderborg Sygehus, dernæst Odense Universitets Hospital (OUH) og til sidst Rigshospitalet i København, hvor en overlæge slog alarm 21. december 2018.

Ifølge anklageskriftet har kvinden forsøgt at forgifte manden med sin egen medicin, det muskelafslappende middel Baclofen, efter manden – ofte efter kvindens besøg – ifølge anklageskriftet blev bevidstløs med ”minimal hjerneaktivitet” og endte i koma i kortere og længere perioder ad gangen.

Det skete blandt andet efter, at kvinden under mandens sygehusophold på Sønderbog Sygehus havde medbragt jordbærgrød til sin mand.

De elsker hinanden højt og har et godt ægteskab Datter til den drabstiltalte

Manden var ikke blevet ordineret Baclofen af lægerne, hvorfor en overlæge på Rigshospitalet i december 2018 kontaktede politiet efter fund af det stærke middel i mandens blodprøver. Få dage senere blev hustruen anholdt i parrets fælles hjem.

Hans tilstand var så livstruende, at manden ville være afgået ved døden, hvis han ikke havde fået behandling, står der i anklageskriftet.

Har besøgt sin kone hver fredag

Manden selv har i ifølge jv.dk i retten forklaret, at han ikke tror, at hans hustru har forsøgt at dræbe ham.

Han tror derimod, at han ikke har kunnet tåle den morfin, som han blev ordineret, da han i sommeren 2018 blev indlagt på Sønderborg Sygehus efter et fald i hjemmet på Sydals, hvor han brækkede bækkenet, flere ribben og en arm.

Han har besøgt sin kone hver fredag, mens hun har siddet varetægtsfængslet mistænkt for drabsforsøg.

Også parrets datter har afvist, at hendes mor har givet det stærke medicin til sin mand.

- De elsker hinanden højt og har et godt ægteskab, lød det fra datteren i retten ifølge jv.dk.

Kvinden har gennem hele sagen nægtet sig skyldig.

Strafudmålingen ventes senere tirsdag.